ועדת הפנים ואיכות הסביבה, כנסת 16, פרוטוקול מספר 195, 2004-05-04 10:30

יורי שטרן: שלום.

יורי שטרן: אנחנו ממשיכים בדיון בשתי הצעות החוק של חבר הכנסת איוב קרא ושל חבר הכנסת דוד אזולאי ועוד שורה של חברי כנסת: נסים דהן, יצחק וקנין, נסים זאב, ואסל טאהא, עמרם מצנע, יעקב מרגי ויאיר פרץ.

יורי שטרן: שתי ההצעות האלה הן תיקון לחוק תכנית להבראת כלכלת ישראל, תיקוני חקיקה - - -

קריאה: שעוד לא הבריאה עד היום.

יורי שטרן: המטרה של יוזמי החקיקה היא לשנות דבר שכנראה נפלה בו טעות, טעות חמורה, באיחוד הרשויות הספציפיות במגזר הדרוזי, שאולי לא היתה הקשבה ושיקול דעת נכונים בעת קבלת ההחלטה.

יורי שטרן: מכל הדיונים שהתקיימו, ומכל הבדיקות שעשיתי אני ועשו חבריי, אנחנו רואים שבאמת פה היה מצב חריג שגם עם הבעיות שיש באיחודים האחרים אי אפשר להשוות את הטעות שעשו פה לבעיות שישנן באיחודים האחרים שבסך הכל מתפקדים ופועלים.

יורי שטרן: פה, באמת, הדבר גרם לשיתוק מוחלט של מערכות החיים של היישובים, לקרע, לפערים, סכסוכים וכדומה.

יורי שטרן: אנחנו רוצים לתקן את העיוות, ולתקן זה קודם כל לפזר את המועצה, את היישות הזו שנוצרה על הנייר כתוצאה מהאיחוד, לערוך בחירות חדשות, ולבחור מחדש את המנהיגות ביישובים שקודם היו מועצות עצמאיות.

יורי שטרן: אני חושב שבעניין הזה יש כבר הסכמה כללית.

יורי שטרן: בררנו.

יורי שטרן: חבר הכנסת איוב קרא וגם דוד אזולאי דיברו עם המפקח על הבחירות.

יורי שטרן: מה שנאמר הוא שהבחירות, קודם כל, אמורות להתקיים במרחק של בין 100 ל- 120 יום מיום קבלת החוק, וזה באמת הקו שלנו – שלי, לפחות, כיושב ראש ועדה, אלא אם כן אני רוצה לדון על שתי מועצות באופן נפרד: מועצה אחת היא אבו סנאן.

יורי שטרן: באבו סנאן קרא דבר שפגע, בעיניי, במערכת המנהלית והחברתית של הכפר.

יורי שטרן: קודם כל, משיקולים טכניים, קיצר משרד הפנים את תקופת כהונתה של המועצה שנבחרה שם, מ- 5 שנים ל- 4 שנים, וזאת על מנת להגיע בסוף לאחדות התאריכים.

יורי שטרן: אז המועצה שנבחרה, ראש הכפר וראש המועצה – כבר קיצצו להם שנה אחת מתוך 5 שנים, לפי החלטת משרד הפנים.

יורי שטרן: אחר כך בא האיחוד ולקח מהם עוד שנה.

יורי שטרן: לכן, לדעתי, אם אנחנו מתקנים את הטעות שנעשתה, אז תיקון הטעות חייב לכלול גם החזרת המועצה שקיצרו לה, פיזרו אותה בטרם עת.

יורי שטרן: החזרת המועצה הזו לעוד שנה של כהונה, ועריכת הבחירות – 365 יום מיום עריכת הבחירות.

דוד אזולאי: אתה רוצה לחזור להצעה המקורית שהיתה קודם – 2005.

יורי שטרן: אני חושב שבזה אנחנו נעשה צדק לאנשי המועצה, לראש המועצה ולכפר כולו, שבסך הכל הפך לקורבן של כמה וכמה טרטורים.

יורי שטרן: זה דבר אחד.

קריאה: בקשר לאבו סנאן יש לכם טעות, או קיבלתם דיווח מוטעה.

יורי שטרן: נשמע גם אותך, אבל אני מסביר את הקו שלי, שגם חבר הכנסת אזולאי וחבר הכנסת קרא שותפים לו.

יורי שטרן: המצב השני הייחודי הוא זה שנוצר בירכא.

יורי שטרן: פה עשו בחירות.

יורי שטרן: הבחירות היו מאד מתוחות.

יורי שטרן: היתה שם הצבעה מסיבית של 90% מהמצביעים בעד מי שנבחר לראש הרשות המאוחדת, אבל הכפר שלו תמך בו.

יורי שטרן: נבחרו 8 תושבי הכפר למועצה מאוחדת, כאשר המועצה המקומית אמורה להיות בת 9 חברים.

יורי שטרן: עכשיו השאלה היא אם יש טעם לערוך בחירות חדשות.

יורי שטרן: ברור שאלה היו בחירות לרשות המשותפת, אבל בבחירות האלה, בפועל, השתתפו קודם כל תושבי ירכא, והם בחרו באיש ירכא כראש המועצה המאוחדת.

יורי שטרן: הייתי מחפש דרך להשאיר את המועצה הזו ואת חברי המועצה מתושבי הכפר, וראש המועצה הנבחר, כהנהלת היישוב הזה לקדנציה הקרובה.

יורי שטרן: לדעתי, לערוך שם עוד בחירות זה פשוט להכניס את הכפר הזה למלחמות.

עסאם מח'ול: את אבו סנאן מותר להכניס למלחמת?

עסאם מח'ול: על ראש המועצה הקודם כבר זרקו רימונים בלילה שעבר.

קריאה: הוא זרק על עצמו רימונים.

קריאה: אל תתחילו עם זה.

עסאם מח'ול: המשחקים הפוליטיים שעושים כאן עכשיו מכניסים את הוועדה לזה.

קריאה: - - -

עסאם מח'ול: הוא רוצה עוד פעם להכניס את הפוליטיקה הקטנה של הליכוד ולטרפד את כל החוק.

יצחק הרצוג: אתה פה מציע כמה הצעות.

יצחק הרצוג: אני מציע שלפני שאנחנו מתחילים – שמישהו יחווה לנו חוות דעת משפטית האם זה אפשרי.

יצחק הרצוג: יש פה שני מודלים והשאלה אם זה בכלל אפשרי, אם אין פה בעיה חוקתית.

יצחק הרצוג: קודם כל שנדע, לפני נקיטת עמדה, אם הדברים האלה אפשריים.

דוד אזולאי: אני רוצה לשאול את ראש המועצה של ירכא האם לבחירות שהתקיימו בירכא באו רק תושבי ירכא או שישנם תושבים מיישובים אחרים.

איוב קרא: מג'וליס לא היה אפילו איש אחד.

דוד אזולאי: היות והבחירות היו משותפות לכל היישובים – האם ידוע לך אם היו יישובים אחרים שהשתתפו בבחירות בירכא, או רק תושבי ירכא.

דוד אזולאי: זה דבר שקל לבדוק בפנקס הבוחרים.

קריאה: אי אפשר לדעת, כי פנקסים הבוחרים מושמדים אחרי תקופה מסוימת, בגלל בעיה של חיסיון.

קריאה: הם כבר הושמדו.

יורי שטרן: אבל מדיווח – אתם לא יודעים מה אחוזי ההצבעה?

אבו ריש: בבחירות היו שני סיבובים.

אבו ריש: בסיבוב הראשון – כפר ג'וליס, כפר ינוח בכלל לא השתתפו בבחירות.

אבו ריש: ג'ת – בערך 100 קולות.

אבו ריש: אבו סנאן – 160 קולות, והרוב - -

קריאות: - - -

אבו ריש: זה מה שהיה בסיבוב הראשון, והרוב – מכפר ירכא.

אבו ריש: היה 95.

אבו ריש: 6% בבחירות בירכא, ואני קיבלתי את הרוב.

אבו ריש: בסיבוב השני – 95.4% מירכא בחרו בי, ומאבו סנאן – גם אלף ומשהו קולות.

דוד אזולאי: השתתפו אנשים מאבו סנאן וגם מינוח וג'ת?

אבו ריש: מג'וליס.

אבו ריש: ינוח – ג'ת לא השתתפו.

דוד אזולאי: אני חושב שכרגע כדאי לשמוע חוות דעת משפטית.

אביטל שטרנברג: אני אהיה ברורה וחד משמעית.

אביטל שטרנברג: מבחינה משפטית, מה שמוצע כאן הוא בלתי אפשרי.

אביטל שטרנברג: זה כמו שהייתם אומרים שהכנסת ה- 15 לא מילאה את ימיה, וכיהנה רק 3 שנים, ולכן נחזיר את אלה שלא נבחרו – לכנסת ה- 16, באמצעות חוק.

אביטל שטרנברג: לא יעלה על הדעת לעשות את זה, לא באבו סנאן ובטח לא בירכא.

אביטל שטרנברג: אנחנו לא יכולים להחיות כהונה שתמה עוד באוקטובר 2003 ואנחנו בטח ובטח לא יכולים להאריך אותה למלוא תקופת הקדנציה, כשבנתיים גם פנקס הבוחרים השתנה.

אביטל שטרנברג: אנשים התבגרו והם זכאים לבחור.

יורי שטרן: המועצה שהיתה קיימת באבו סנאן היתה אמורה להתקיים לפחות - --

אביטל שטרנברג: אבל גם הכנסת ה- 15 היתה צריכה להתקיים - -

יורי שטרן: נכון, גם באיחוד הרשויות - - -

אביטל שטרנברג: היא לא מכהנת כרגע.

אביטל שטרנברג: אנחנו מדברים פה על גוף שלא קיים היום, שסיים את כהונתו באוקטובר, 2003 ואתם באים פה, באמצעות חקיקה, לאכוף את הליך הבחירה.

אביטל שטרנברג: זה דבר שלא ייעשה במשטר הקונסטיטוציוני של מדינת ישראל.

אביטל שטרנברג: לא ייתכן לעשות דבר כזה.

אביטל שטרנברג: כמו שאתם לא יכולים להחזיר לפה חברי כנסת מהכנסת ה- 15.

אביטל שטרנברג: זה לא יעלה על הדעת.

אביטל שטרנברג: אי אפשר לעשות את זה.

יורי שטרן: אם אנחנו כמערכת, באמצעות החקיקה הזו, באמת מודים בטעות, אומרים – טעינו, לא עשינו את זה נכון – אחת הטעויות היתה שמועצה שהיתה לה לפחות עוד שנה להתקיים – חדלה להתקיים, בגלל טעות המערכת, לא בגלל שהבוחרים החליטו אחר.

יורי שטרן: זה לא שהיו בחירות אחרות ושינו את הרכב המועצה.

עסאם מח'ול: נבחרו נציגים של היישוב לבחירות שאתה קבעת להם.

יורי שטרן: אבל ליישות אחרת.

יורי שטרן: פה היתה מועצה.

יורי שטרן: למועצה הזו עוד שנתיים להתקיים - - -

קריאה: שנה.

יורי שטרן: 24 חודש במסגרת האיחוד, שנה אחת- אם היתה ממשיכה להיות ישות נפרדת.

יורי שטרן: ואנחנו אומרים – טעינו.

יורי שטרן: טעינו, ולכן מפזרים את האיחוד.

יורי שטרן: טעינו, ולכן, את מי שהיה אמור עוד להיות, כרשות נבחרת - - -

אביטל שטרנברג: גם אם נעשתה טעות, יש טעויות שלצערנו לא נוכל לתקן, משום שעל ידי התיקון נגרום לנזק גדול יותר.

יורי שטרן: הנזק כאן הוא שבמהלך של חקיקה אתה אוכף תהליך דמוקרטי.

יורי שטרן: כל מה שאנחנו מדברים עליו הוא שב- 120 יום תהיינה בחירות, תיבחרנה רשויות מקומיות.

יורי שטרן: אם הציבור באבו סנאן יהיה מעוניין באנשים האלה הם ייבחרו מחדש, אבל מה שאתה מציע הוא תקדים גרוע ביותר - - -

יצחק הרצוג: יש בג"ץ.

אביטל שטרנברג: המבחן הוא לא רק בגץ.

אביטל שטרנברג: יש דברים שלא יעלו על הדעת בחברה דמוקרטית, וזה אחד מהם.

אביטל שטרנברג: אתה לא יכול לאכוף את מהלך הבחירות בדרך של חקיקה.

אביטל שטרנברג: אני חוזרת ואומרת: אתה לא יכול להחזיר חברי כנסת מהכנסת ה- 15, ואתה לא יכול להחיות מועצות שסיימו את כהונתן בסוף אוקטובר 2003.

יורי שטרן: אבל הם סיימו במהלך שהתברר כמהלך מוטעה.

אביטל שטרנברג: עדיין, לא כל טעות אפשר לתקן ברברס מושלם.

אביטל שטרנברג: אני חוזרת ואומרת: לפעמים, תיקון טעות מחירו גדול יותר ממחיר הטעות.

אביטל שטרנברג: כדאי וצריך לעשות את הבחירות כדי לא לגרום נזק גדול יותר.

אביטל שטרנברג: לגבי ירכא המשמעות היא חמורה עוד יותר, כי הבחירות היו לרשות המאוחדת.

אביטל שטרנברג: אין לנו את פנקס הבוחרים, אנחנו לא יודיעם מי הצביע שם, בינתיים נוספו בוחרים חדשים ולא ניתן לעשות את מה שמוצע כאן.

אביטל שטרנברג: בקיצור, המהלך שמוצע כאן הוא אנטי קונסטיטוציוני, ובאופן נחרץ אני אומרת שלא לעשות אותו.

דוד אזולאי: אני שואל שאלה לגבי ירכא, עוד פעם: אם, נניח, באופן תיאורטי, היה לפנינו פנקס הבוחרים והיינו יכולים לבדוק, והיינו מגיעים למסקנה ש- 95% הצביעו עבור ראש מועצת ירכא - - -

אביטל שטרנברג: אני עדין לא מציעה לכם.

אביטל שטרנברג: נוספו בוחרים נוספים, השתנו הנסיבות.

אביטל שטרנברג: עברה חצי שנה.

אביטל שטרנברג: אנשים רוצים להביע שוב את דעתם?

אביטל שטרנברג: הם הצביעו אז לרשות מאוחדת, והשיקולים שלהם היו אחרים לגמרי.

אביטל שטרנברג: אני לא מציעה לכם להתערב בבחירות של רשויות מקומיות ולהכריע תוצאות של בחירות באמצעות חקיקה.

אביטל שטרנברג: זה לא יעלה על הדעת במשטר הקונסטיטוציוני של מדינת ישראל.

עסאם מח'ול: אני, גם כמי שהיה ראשון ליזום את החוק הזה, רוצה להזכיר דברים, שאני מציע ליושב ראש הוועדה ולוועדה לא ליפול בהם שנית.

עסאם מח'ול: היינו בסרט הזה כאשר היתה ועדה משותפת, ובאו ואמרו לי, כשהסברתי חזור והסבר, שדעתם של תושבי כל היישובים האלה היא נגד האיחוד, ואמרו לי שחייבים את זה פוליטית לחבר, לאיוב.

עסאם מח'ול: אני גם התבטאתי כאן ואמרתי שאני שמח שהוא חזר בו ושהוא קיבל את העמדה הנכונה, שתואמת את עמדת הרוב.

עסאם מח'ול: אני רוצה להזהיר, ודווקא את ראש הוועדה, שלא ליפול פעם נוספת ולהחליף את כללי הדמוקרטיה וכללי השלטון התקין, עליהם מדברת היועצת המשפטית של משרד המשפטים - בשיקולים מפלגתיים צרים ביותר.

עסאם מח'ול: לכן אני מציע לרדת מהסיפור הזה שמשמעותו היחידה היא הפיכה נגד הדמוקרטיה, נגד זכות האזרחים והתושבים שנאבקו בכנות כדי לבטל את האיחוד האומלל הזה.

עסאם מח'ול: עכשיו באים ומנסים לטרפד להם את זה שוב.

עסאם מח'ול: אני חושב שמה שיקרה, אם תעבור ההצעה של יושב ראש הוועדה הוא שאנשים ילכו לבג"ץ ורק יעכבו את כל ההליך של פירוק האיחוד.

עסאם מח'ול: לכן אני מציע לכולם – שאף אחד לא יחפש את האינטרס הצר שלו.

עסאם מח'ול: תחפשו את האינטרס הכולל של 99% של התושבים של היישובים האלה שאמרו לא לאיחוד.

עסאם מח'ול: אל תטרפדו את זה פעם נוספת, לא על ידי שיקול זה ולא על ידי שיקול צר אחר.

עסאם מח'ול: עושים כאן משחק זול, נמוך ופוליטי.

עסאם מח'ול: השאלה המרכזית היא האם נכופף את הדמוקרטיה ואת שלטון החוק לצרכים פוליטיים כאלה צרים ונמוכים, או שנלך על האינטרס של כלל התושבים ועל פי החוק ומה שאמרה היועצת המשפטית.

עסאם מח'ול: אני מציע שלא נדון יותר, ושיושב ראש הוועדה יוריד את הצעתו מסדר היום, ונלך לאשר את החוק כפי שהובא בהצעת שר פנים.

יצחק הרצוג: יש לי שאלה לנציגת משרד המשפטים: אני מסכים אתך שהליך חקיקה שעבר בשלוש קריאות, יהיה קשה לבג"ץ לקבוע שהוא טעות.

יצחק הרצוג: כלומר, זה במקרה שנלך לחלופת הטעות.

יצחק הרצוג: האם חקיקה, אי פעם, באיזושהי פסיקה שנעשתה במודע על ידי הכנסת נחשבה לטעות?

אביטל שטרנברג: אני לא נתקלתי.

יצחק הרצוג: דבר שני – האם את סבורה שחוק כזה יעמוד במבחן בג"ץ?

אביטל שטרנברג: אני מאד מסופקת, אבל גם לא הייתי רוצה שתצמצמו את עצמכם למבחן בג"ץ.

אביטל שטרנברג: דבר כזה מעולם לא עמד בפני בג"ץ, משום שזה לא עלה על דעת אף אחד קודם, אבל אני חושבת שגבולות שיקול הדעת שלכם צריכים להיות לא רק אם זה יעבור בשער בג"ץ כי בג"ץ משיקוליו שלו יכול להחליט שהוא לא מתערב.

אביטל שטרנברג: יש מגוון דברים שלא יעלו על הדעת במשטרנו, ולא צריכים להעביר אותם במבחן בג"ץ.

אביטל שטרנברג: יש דברים שהם מושכלות ראשוניים שכל אחד ואחד שיושב כאן, שהוא אזרח המדינה ויודע מה הן זכויותיו, יודע שלא יעלה על הדעת, שהם לא ייעשו.

מוחמד ברכה: אני מסכים עם דעתו של יושב הראש שזו היתה טעות.

מוחמד ברכה: בהחלט היתה טעות, אבל טעות היא מושג פוליטי, היא לא מושג משפטי.

מוחמד ברכה: זאת אומרת, אם אני רוצה לשים את העציץ על השולחן או על הרצפה – אפשר לתקן את הטעות ולשים את זה כאן או כאן.

מוחמד ברכה: אבל פה היה תהליך של חקיקה.

מוחמד ברכה: עם כל הצער והכאב שהיה לנו בתהליך החקיקה, זה הפך לחוק.

מוחמד ברכה: החוק מבטל מה שהיה לפניו.

מוחמד ברכה: החוק מתבטל על ידי חוק אחר, ולכן, ביטול האיחוד פשוט מחזיר את המנדט לציבור, לתושבים.

מוחמד ברכה: שהם יחליטו ויכריעו מה הם רוצים.

מוחמד ברכה: לכן, כל הסוגיה הזו של טעות היא מושג פוליטי, או מושג חברתי, לכל היותר.

מוחמד ברכה: אנחנו מטפלים פה בתהליך חקיקתי, ואני חושב שמה שאומרת היועצת המשפטית – צריך להקשיב לו היטב.

מוחמד ברכה: לעבור מהפסים של ניגוח, התמקחות ואינטרסים פוליטיים.

מוחמד ברכה: פה יש אינטרסים של התושבים ואני חושב שיש צורך לכבד את האינטרס הזה.

מוחמד ברכה: אם הלכנו לתהליך חקיקה מרחיק לכת, חודשיים אחרי חוק האיחוד, באנו לכנסת, והדבר הזה בוטל, אז כנראה שהיה משהו הגון שנעשה.

מוחמד ברכה: להמשיך בדרך ההגונה הזו כלפי התושבים ורצונם, ולא לסבן, לטייח ולחפש כל מיני מוצאים שהם לא רלבנטיים.

מוחמד ברכה: פה מדובר בתהליך של ביטול חקיקה קודמת.

מוחמד ברכה: החקיקה החדשה צריכה להחזיר את המנדט במלואו לידי התושבים וזה הדבר העיקרי והמכריע.

יחזקאל לביא: הכוונה שלך להחזיר את המנדט לתושבים, פירושו של דבר – לקיים בחירות חדשות.

מוחמד ברכה: נכון.

ואסל טאהא: קודם כל, אני חושב שיש להימנע מלשים מקלות בגלגלים.

ואסל טאהא: תהליך האיחוד עבר בתהליך דמוקרטי מלא, בשלוש קריאות, עם כל הצער, עם כל הוויכוחים, למרות שהתרענו.

ואסל טאהא: תהליך הביטול גם הוא עבר בתהליך דמוקרטי.

ואסל טאהא: אסור להכשיל אותו.

ואסל טאהא: אסור להציע כל מיני הצעות כאילו שאנחנו שמים מקלות בגלגלים.

ואסל טאהא: צריך לתת לתהליך הזה שייגמר בצורה נכונה.

ואסל טאהא: צריך להחזיר את הדעה לתושבים.

ואסל טאהא: בחירות, שיוכרזו, הן תהליך נכון.

יורי שטרן: אני דיברתי עם אהוד שיל"ת, המפקח על הבחירות.

יורי שטרן: אמרתי לו שאנחנו רוצים להחזיר את המועצות ואת ראשי המועצות לתקופת המעבר.

יורי שטרן: הוא לא אמר לי שזה בלתי אפשרי - - -

אביטל שטרנברג: אז אני אומרת לך שזה בלתי אפשרי.

יורי שטרן: אני הבנתי שהמחוקק יכול לעשות את זה.

עסאם מח'ול: אבל הוא כתב לך משהו אחר – שגם במקרה שאתה עושה את זה, המועד הכי רחוק שאתה יכול להגיע אליו הוא 26 באוקטובר.

עסאם מח'ול: ככה הוא כתב לך.

יורי שטרן: בסדר, אבל זה דבר שני.

יורי שטרן: הוא הסכים עם כך שאפשר להחזיר את המועצות שכיהנו קודם.

עדו בן יצחק: אהוד שיל"ת ממונה על ניהול תהליך הבחירות.

עדו בן יצחק: הוא גם אמר בעצמו – הוא לא מתערב בשיקולים של החזרת מועצות קודמות או דבירם כאלה.

עדו בן יצחק: הוא אחראי על הביצוע הטכני של הבחירות.

עדו בן יצחק: השיקולים האלה שאנו דנים בהם כרגע לא רלבנטיים מבחינתו.

אחמד טיבי: מהדברים שאומרת היועצת המשפטית וגם מהדברים שנאמרים על ידי אהוד שיל"ת והדברים שנאמרים כעת – ברור שזה לא נושא ששייך לאהוד שיל"ת.

אחמד טיבי: זה לא נושא פרוצדורלי, זה נושא מהותי.

אחמד טיבי: העמדה המהותית נאמרה כאן בצורה ברורה ביותר, על ידי היועצת המשפטית: אי אפשר לנסות לבלף, להתחכם, על מנת לקעקע את מה שהוחלט בתיקון הטעות.

אחמד טיבי: לכן, בחירות, אך ורק בחירות, שמכבדות את זכותו של כל אזרח, בכל מקום, גם אם הוא גר באבו סנאן.

יורי שטרן: אני חושב שאנחנו סובלים פה מעודף נציגי הדמוקרטיה.

ואסל טאהא: הבעיה האמיתית היא בירכא.

דוד אזולאי: אני רוצה להגיד לכם שהחוק הזה, כפי שהוא הוגש בהתחלה – המטרה היתה לבטל את האיחוד הזה וללכת לבחירות, ולאפשר לכל ישוב לעשות את הבחירות שלו.

דוד אזולאי: יש פה בעיה, ואי אפשר להתעלם ממנה: נעשה פה עוול לתושבי אבו סנאן.

דוד אזולאי: נעשה עוול במסגרת האיחוד.

דוד אזולאי: אותם תושבים בחרו ראש מועצה לתקופה של 4-5 שנים.

יורי שטרן: ל- 5.

יורי שטרן: כאשר בחרו זה היה ל- 5.

יצחק הרצוג: נעשתה פה טעות של המחוקק.

דוד אזולאי: החשש הגדול שלי הוא שמה שאנחנו מנסים כרגע לעשות זה לבוא ולהגיד – באבו סנאן לא תהיינה בחירות, בירכא לא תהיינה בחירות ובעצם –מה שיקרה הוא שרק בג'וליס ובינוח – ג'ת תהיינה בחירות.

יורי שטרן: השנה.

דוד אזולאי: כן, ולגבי ירכא- כבר היו בחירות - - -

קריאות: - -

דוד אזולאי: רבותיי, אני אומר כאן לחברים, לתושבי היישובים, לכל הנציגים שיושבים כאן.

דוד אזולאי: תחשבו טוב טוב.

דוד אזולאי: מה שאתם עלולים להביא כאן על עצמכם הוא שתתקבל חקיקה, וגם אם נניח יהיה פה רוב להצעתו של היושב ראש, הרי יהיה מי שיעתור מיד לבג"ץ, והעסק עלול להיתקע להרבה זמן.

קריאות: - -

קריאה: אני עותר לבג"ץ.

קריאה: תושבי אבו סנאן בחרו בי, וזו הזכות שלי - -

קריאות: מישהו מפחד מבחירות?

דוד אזולאי: אני אומר את האמת – לגבי הנושאים האלה צריך לחשוב טוב טוב, שחלילה וחס לא יצא שכרו בהפסדו.

דוד אזולאי: אנחנו כמעט מגיעים לשלבי סיום ואני חושב שבעצם, ליושב ראש היתה כוונה לסיים היום את החוק.

דוד אזולאי: הוויכוח הזה עלול לגרום לכך שהעסק הזה ייתקע לעוד הרבה זמן, ובעצם, מה שאני מציע – יש לי בעיה, ואני מודה, הבעיה עם ירכא היא בעיה קשה, כי בעצם, 95% מהציבור שם בחרו בירכא בראש המועצה של ירכא.

מגלי והבה: היו שני מועמדים לראשות המועצה, אם היתה מועצה – בגלל האיחוד הם הלכו יחד.

מגלי והבה: עכשיו, לנסות ולהגיד - - -

אבו ריש: בסיבוב הראשון קיבלתי יותר - - בסיבוב השני – 99.4 - - -

שחר בן עמי: אני נמצא כאן מטעם ראש המועצה של אבו סנאן, לשעבר.

שחר בן עמי: נעשתה פה חקיקה שהכנסת עומדת לבטל אותה.

שחר בן עמי: החקיקה הזו היא חקיקה גרועה, ואף אחד לא יכול לצפות שהפתרון יהיה מושלם.

שחר בן עמי: כשנעשה כזה עוול צריך לתקן אותו.

שחר בן עמי: ההשוואה של עורכת הדין אביטל שטרנברג לכנסת היא לא במקומה, משום שבניגוד לחברי כנסת, לשר הפנים יש סמכות להאריך כהונה של רשות, או אפילו לקצר אותה.

שחר בן עמי: לבוא ולומר שההשוואה לחברי כנסת היא במקומה זו טעות.

שחר בן עמי: אם לשר יש סמכות להאריך או לקצר כהונה, אדרבא ואדרבא יש סמכות לכנסת לעשות זאת, בחקיקה.

אביטל שטרנברג: זה להחיות כהונה, במקרה הזה.

קריאה: הסמכות היא להאריך כהונה קיימת, לא להמציא כהונה ולהאריך אותה.

עסאם מח'ול: הוויכוח הזה הוא באיחור של שנה.

עסאם מח'ול: זה היה מתאים לדיון הקודם, על האיחוד, לא לעכשיו.

שחר בן עמי: נבחר אדם ונבחרו חברי מועצה יחד עמו, בבחירות דמוקרטיות, לכהונה של 5 שנים.

שחר בן עמי: בא המחוקק ואמר – מטעמי יעילות, מטעמי איחוד, אני מבטל לך את הכהונה, מקצר.

שחר בן עמי: בסדר גמור, לא עתרו לבג"ץ נגד זה, והעניין התקבל.

יורי שטרן: עורכת הדין שטרנברג – פה היתה התערבות בתהליך הדמוקרטי.

יורי שטרן: אנשים בחרו במועצה לתקופה של 5 שנים, וקיבלו, בסופו של דבר, 3 שני םמתוך 5 השנים.

מוחמד ברכה: כל פירוק של כל מועצה הוא בניגוד להליך הדמוקרטי.

מוחמד ברכה: גם ועדה ממונה היא בניגוד להליך הדמוקרטי, אבל זה על פי חוק.

שחר בן עמי: בא המחוקק ואמר לתושבי אבו סנאן – ראש המועצה שבחרתם יזוז הצידה, יהיו בחירות חוזרות, כי יש לנו טעם רציני לזה: איחוד.

עסאם מח'ול: האבסורד הוא שדווקא הוא תמך באיחוד.

שחר בן עמי: והנה הטעם הזה פג.

שחר בן עמי: ועכשיו, כשהטעם הזה פג, הסיבה שבגללה קוצרה הכהונה הולכת להתבטל.

שחר בן עמי: מה אומרים?

שחר בן עמי: זה לא דמוקרטי.

שחר בן עמי: מה התוצאות של החלטה על בחירות?

שחר בן עמי: – אדם שנבחר כדין - -

עסאם מח'ול: אבל הוא רץ לבחירות לפני חצי שנה, ונכשל.

שחר בן עמי: אם תהיינה בחירות באבו סנאן, אלה תהיינה בחירות שלישיות בתוך 4 שנים.

שחר בן עמי: היו בחירות בשנת 2000, היו בחירות לפני חצי שנה, ועל פי ההצעה - - -האם זה כן יעבוד בבג"ץ, שכל שנה וחצי, בממוצע, תהיינה בחירות, כאשר 2 מתוכן הן בגלל טעות?

עסאם מח'ול: אז תקבל את תוצאות הבחירות האחרונות.

שחר בן עמי: המחוקק אומר: סליחה, טעיתי, אני מחזיר את המצב לקדמותו.

שחר בן עמי: זו זכותו של המחוקק.

שחר בן עמי: אם לשר הפנים יש סמכות להאריך כהונה, ולקצר - -

קריאות: - -

שחר בן עמי: לפני מספר חודשים בא בג"ץ כדי לעשות תוכנית הבראה בכפר ערבי שם נבחר ראש מועצה.

שחר בן עמי: שר הפנים אמר – יש מועד לבחירות.

שחר בן עמי: הבטיחו, אולי, להאריך את המועד, אבל אתה תלך לבחירות כי זו הדמוקרטיה.

שחר בן עמי: בג"ץ אמר – לא.

שחר בן עמי: למרות ששר הפנים קבע בחירות בג"ץ ביטל את הבחירות והאריך את הכהונה.

שחר בן עמי: הסיבה היא כי שיקולי תפקוד תקין של הרשות המקומית גוברים על שיקולי דמוקרטיה.

אחמד טיבי: זה לא היה קורה בעיר יהודית.

אחמד טיבי: בג"ץ לא היה מתערב.

אחמד טיבי: בג"ץ התערב כי זו טייבה.

שחר בן עמי: מה עושים פה?

שחר בן עמי: גם חוסר יעילות, גם חוסר תפקוד, וגם פגיעה בדמוקרטיה.

שחר בן עמי: הדבר הנוסף – הטענה כלפי ראש מועצת ירכא היא טענה מפוקפקת.

שחר בן עמי: הוא נבחר בבחירות ל- 4 רשויות.

שחר בן עמי: אז עכשיו הוא אפילו לא יכול לכהן באחת?

שחר בן עמי: מה גם, שעל פי חוק האיחודים, כל 4 הרשויות קיימות בתוקפן עד 28 באוקטובר, 2005, והוא ראש הרשות של כולן עד אותו מועד.

שחר בן עמי: כך, על פי דין.

שחר בן עמי: הוא ראש המועצה של ירכא, במקביל להיותו ראש המועצה המאוחדת, משום שבחוק האיחודים קבעו שהרשויות תעמודנה בתוקפן למשך שנתיים נוספות, והוא ראש הרשות שלהן.

אביטל שטרנברג: לא, הוא לא ראש הרשות שלהן.

קריאות: - -

יחזקאל לביא: אני רוצה להבין משהו לגבי הדברים שאמר היושב ראש, לגבי השיחה עם אהוד שיל"ת.

יחזקאל לביא: למיטב ידיעתי, גם מהדברים ששמעתי מאהוד שיל"ת – כוונתו של אהוד שיל"ת היתה שיש תהליך של הזדהות, ורק לגבי התהליך של ההזדהות הוא התייחס - - -

יורי שטרן: מה זה תהליך של הזדהות?

יחזקאל לביא: דהיינו, רק אם מתקיימות בחירות, יש צורך לקיים תהליך של הזדהות של המפלגות הקיימות בראשות מקומית, עם מפלגת אם, לגבי המימון.

יחזקאל לביא: הוא לא התייחס לגבי דבר אחר.

יורי שטרן: אני לא מבין.

יורי שטרן: הוא אמר לי שאפשר להעביר את הניהול לידי מועצות שכיהנו לפני האיחוד לתקופת המעבר.

יורי שטרן: זה מה שהבנתי מדברי אהוד שיל"ת.

יחזקאל לביא: למיטב הבנתי הוא אמר שהוא מתכוון אך ורק לגבי נשא תהליך ההזדהות, לצורך מימון מפלגות, ולא למעלה מזה.

עסאם מח'ול: נכון.

עסאם מח'ול: זה ברור אפילו ממה שהוא כותב.

עלי האזי: אני רציתי קודם כל להודות לוועדה ולכל החברים שתמכו בביטול האיחוד, וגם אלה שחזרו בתשובה ואמרו – טעינו.

יורי שטרן: כולנו חזרנו בתשובה.

יורי שטרן: כל אלה שהיו בקואליציה והצביעו בעד.

עלי האזי: נעשה איחוד, הלכנו לבחירות.

עלי האזי: אני גם התמודדתי בבחירות באבו סנאן.

עלי האזי: זכיתי ברוב, ב- 5 מנדטים.

עלי האזי: הוא זכה ב- 2 מנדטים באבו סנאן.

עלי האזי: לא לקחנו אף קול מבחוץ.

עלי האזי: הלכנו לפי החלטת הממשלה, לפי כל השיקולים שהיו.

עלי האזי: השיקולים שהיו רצו לשנות את הדברים.

עלי האזי: הדברים לא השתנו.

עלי האזי: טוב שחזרתם בתשובה.

עלי האזי: היום מנסים לחזור על אותו הדבר, להבין מחדש.

עלי האזי: החלטתם לבטל?

עלי האזי: אני מבקש מהוועדה לנהוג כפי שאמרה היועצת – להחליט על בחירות.

עלי האזי: מי שיתמודד –שיצליח.

עלי האזי: זה התהליך.

עלי האזי: אחרת נלך לבג"ץ.

עלי האזי: באבו סנאן בחרו בירכא.

עלי האזי: 1150 קולות בסיבוב השני.

עלי האזי: בסיבוב הראשון הוא לקח רוב בירכא.

עלי האזי: אחרי הסכם בירכא הוא לקח את הרוב.

עלי האזי: אין לי כלום נגד מועצת ירכא.

עלי האזי: אני אומר: שתהיינה בחירות.

עלי האזי: מי שהצליח ותמכו בו 95% – שייקח 100%.

עלי האזי: היתה לו עמדה טובה, והתושבים יתחשבו בו, כך אני חושב.

עלי האזי: לכן בקשתי אל הוועדה – שלא תכריח אותנו ללכת לבג"צים.

עלי האזי: החלטתם החלטה טובה, תבצעו אותה.

עמל אל זאדי: אני חבר מועצה, לשעבר, באבו סנאן, וחבר מועצה עכשיו, בעיריה.

עמל אל זאדי: כשהחלטתם על האיחוד עשינו ישיבה במועצה.

עמל אל זאדי: קיבלנו החלטה ללכת לבג"ץ נגד האיחוד.

עמל אל זאדי: נתנו לראש המועצה תמיכה ללכת לבג"ץ, הוא לא רצה ללכת לבג"ץ.

קריאה: זה לא נכון.

עמל אל זאדי: אני הלכתי לבג"ץ נגד האיחוד, והשופט קבע שזה חוק.

עמל אל זאדי: הלכנו לבחירות.

עמל אל זאדי: שלחנו אליו הרבה אנשים שלא יתמודד, והוא התעקש שהוא רוצה להיות ראש עיר.

קריאה: זה לא נכון.

קריאות: - -

עמל אל זאדי: אנחנו נבחרנו 5 חברים שמתנגדים לו, והוא – יש לו 2 חברים בסך הכל.

עמל אל זאדי: מה שאני מבקש, בשם 5 חברים שנבחרו באבו סנאן, אנחנו הרוב היום, שתהיינה בחירות - -

איאד חמזי: אני דובר הוועד העממי המשותף לביטול האיחוד.

איאד חמזי: אני פשוט יושב כאן ולא מאמין למשמע אוזניי.

איאד חמזי: אנחנו באים לדון פה עכשיו בשאלה מי יקבל מה ואיפה?

יורי שטרן: אתה לא שמעת את התשובה שלי – אני אומר לך, אנחנו יזמנו את הישיבה הזו ואת החקיקות האלה, כדי לתקן טעות שהיתה.

יורי שטרן: הטעות הזו כוללת לא רק איחוד, אלא גם קיצור תקופת כהונתו - -

קריאות: - -

איאד חמזי: ברשות

איאד חמזי: כם, אני אמשיך את דבריי- פה אתם מסתכלים על הצד החוקתי והלא חוקתי, אבל אתם מתעלמים מדבר אחד, פשוט – מהצד האנושי שבביטול האיחוד הזה.

איאד חמזי: האנשים בכל הכפרים סובלים מהמשך הדיונים האלה.

איאד חמזי: נראה לי שאם נמשיך בדיונים בצורה הזו לא נגיע גם לסוף – אתם יודעים מה זה בג"ץ, וכמה זמן זה ייגרר ויימשך.

איאד חמזי: היום, משרד הפנים – ואני לא אומר שזה השר או המנכ"ל שלו, אבל לפחות המחוז הצפוני חתום על כתבי מינוי למלווים מוניציפאלים ביישובים.

איאד חמזי: כל מלווה כזה אמור לקבל מהקופה המאד מדולדלת של הרשויות המקומיות עם החובות שלהם, כל חודש, 32 אלף שקל.

איאד חמזי: המלווים האלה גם לא באו לתקופה מוגדרת.

איאד חמזי: הם יכולים לשבת שם שנתיים.

איאד חמזי: תעשו את החישוב – 24 חודש, כפול 32 אלף שקל, ותבינו כמה המעמסה הזו כבדה על המועצות.

איאד חמזי: התושבים לא מקבלים שירותים.

איאד חמזי: מה שאני מבקש – בואו נרד עכשיו מהעניין הזה של מי יהיה מה, ונתקדם עם ביטול האיחוד.

איאד חמזי: אחר כך, כל מי שיש לו משהו – שיעשה את זה.

אחמד סעאד: אני הייתי חבר כנסת בכנסת ה-1 4.

אחמד סעאד: אני כיהנתי רק שלוש שנים.

אחמד סעאד: לפי ההגיון שלך הייתי צריך לפנות לבג"ץ בעניין.

אחמד סעאד: בבירות האחרונות אני נבחרתי.

אחמד סעאד: צריך לראות את האינטרס של האנשים.

אחמד סעאד: ראש המועצה התמודד ונכשל.

אחמד סעאד: אם התושבים היו רוצים אותו – היו בוחרים בו.

קריאות: - -

אחמד טיבי: בלי ניבולי פה בבקשה, זה מאד לא מקובל.

אחמד סעאד: אנשי אבו סנאן, והאינטרס של אבו סנאן – מה שאתה מציע, לצערי הרב, רק יביא לבלבול שם.

אחמד סעאד: התושבים לא יקבלו את זה.

מגלי והבה: תקשיב מה שאתה אומר לפעמים.

מגלי והבה: יושב ראש צריך להיות מאוזן.

מגלי והבה: כל הנוכחים כאן יודעים את הסיבות האמיתיות שהביאו אותנו לאיחוד.

מגלי והבה: כבר עברנו את זה, ואמרנו שנעשה עוול וחוסר צדק לאוכלוסייה.

מגלי והבה: לפי בקשת האוכלוסייה אמרנו שנבטל את החוק הזה.

מגלי והבה: על מנת לתת הזדמנות שווה לכולם, שכל הרשויות התמודדו.

מגלי והבה: מבטלים את החוק על מנת לתת לכל הרשויות להתמודד מחדש.

מגלי והבה: מי שהציבור חושב שהציבור צריך אותו ורוצה אותו- יתמודד, ואנחנו נברך אותו, אם יצליח.

מגלי והבה: מי שלא – שלא ינסה לעשות תרגילים שבסופו של דבר יביאו לחוסר צדק, יביאו אותנו למצבים שקל להיכנס אליהם אך קשה לצאת מהם.

מגלי והבה: אני אומר לכם – אם יהיו פה משחקים, ואני בצד של הקואליציה, ואם לא יהיה צדק ובחירות חדשות לכולם, והזדמנויות שוות לכולם, כי כולם עשו תרגילים, מימין ומשמאל – אנחנו חיים בשטח ויודעים.

מגלי והבה: אנחנו יודעים לאיזה הסכמים הגיע ראש עיר עם מתמודד שני מולו בירכא, על מנת שיבחר בו, בירכא, ולא מחליף שלו.

מגלי והבה: המטרה היתה להרוויח את ראשות העיר.

מגלי והבה: אם אותם מתמודדים היו מתמודדים ומרוויחים – לא היינו כאן כדי לדון על הנושאים האלה.

מגלי והבה: אני אומר לכם כאן:

מגלי והבה: אם לא יהיו בחירות חדשות לכולם, וצדק לכולם, אני אלך לקואליציה, לראש הממשלה.

מגלי והבה: לא נצביע בעד הפירוק.

מגלי והבה: על מנת שיהיה צדק הוא חייב גם להיעשות וגם להיראות, ושלא נשחק משחקים פוליטיים שחלק מהפוליטיקאים מנסים לעשות פה על מנת לעכב את הדברים.

מגלי והבה: כפי שאמר חברנו מג'וליס – האוכלוסייה סובלת.

מגלי והבה: התושבים בג'וליס, באבו סנאן, ירכא וג'ת-ינוח, לא מקבלים את השירותים שמגיעים להם.

מגלי והבה: כל דחייה בביטול החוק ויציאה לבחירות תוך מינימום זמן, לפי החוק, אנחנו יוצרים לעצמנו בעיה יותר מסובכת מהאיחוד.

אחמד טיבי: מה זו הכניסה הזו של יושב ראש הקואליציה?

אחמד טיבי: מה זה שהוא נכנס, לוחש ויוצא?

גדעון סער: בדקתי שאין הצבעה.

גדעון סער: הסגנון התוקפני הזה כשאתה פונה אלי הוא לא במקומו.

קריאות: - - -

משה גפני: אני מבקש להציע הצעה.

משה גפני: אני לא הולך להאשים את הממשלה, אבל יש מציאות ואנחנו עומדים מול התושבים.

משה גפני: הכנסת קיבלה חוק של איחוד.

משה גפני: מייד אחרי זה, כמה חודשים אחרי זה, היא עומדת לקבל הצעת חוק של פירוק חזרה.

משה גפני: אני מאד חושש.

משה גפני: אני, כמובן, התנגדתי לאיחוד, בשעתו, ותמכתי בפירוק מחדש.

משה גפני: מי שהצביע בשעתו, הצביע.

משה גפני: יש דבר אחד שברגע הזה הוא בקונצנזוס, והוא – שצריך לפרק את האיחוד.

משה גפני: על זה אין ויכוח.

משה גפני: הצעות החוק עברו ללא התנגדות.

משה גפני: אני לא יודע מה יקרה מחר.

משה גפני: הממשלה הזו נמצאת על כרעי תרנגולת, ואני אומר את זה לתושבים של היישובים האלה.

משה גפני: אני נמצא כמה שנים בכנסת, ודברים שהם היום מובנים מאליהם, מחר הם לא, ולהפך.

משה גפני: זאת אומרת, שאם אנחנו דוחים את ההצבעה היום, שיהיה ברור לכולם, וזה רשום בפרוטוקול – שיכולה מחר להיות ממשלה שבגלל אינטרסים כאלה ואחרים, שאני לא צופה אותם – ישאירו את האיחוד על כנו ולא יפרקו יותר.

משה גפני: זה דבר שיכול לקרות.

משה גפני: הכנסת, בשעתו, גם קיבלה החלטה שכדור הארץ הוא מרובע.

משה גפני: הכנסת סוברנית לקבל החלטות שמשוללות כל הגיון, ומחר זה יהיה אחרת.

יורי שטרן: ובג"ץ לא פסל את ההחלטה.

משה גפני: לא פנו לבג"ץ.

משה גפני: אם היו פונים אולי הוא היה מתערב.

משה גפני: על כל פנים, אני אומר לכם – הנושא של האיחוד והפירוק, בחוק הזה, יימצא מחר בסכנה.

משה גפני: היום לא.

משה גפני: היום אפשר להעביר אותו.

משה גפני: זאת הקונסטלציה הפוליטית שאנחנו מצויים בה.

משה גפני: יש עכשיו חילוקי דעות שהם אמיתיים.

משה גפני: בגלל שהנושא מסובך, והכנסת קיבלה פה החלטות סותרות בפרק זמן מאד קצר, ונקבעו עובדות בשטח.

משה גפני: לא יהיה בשום מקרה צדק מוחלט.

משה גפני: הצדק היחסי, הנראה כרגע, זה בחירות כלליות.

משה גפני: זה הצדק היחסי הנראה.

משה גפני: הוא גם לא צדק מוחלט.

משה גפני: אבל אני יודע שיש עם זה בעיות.

משה גפני: יכול לבוא מישהו ולומר – נבחרתי.

משה גפני: הצדק היחסי, במצב הלא נורמלי שהכנסת הגיעה אליו בחקיקה הזו, הוא בחירות כלליות.

משה גפני: אבל הוא לא פשוט.

משה גפני: לכן, היושב ראש לא הולך להצביע על הפירוק.

משה גפני: ומחר תהיה קואליציה אחרת.

סיף ג'אלב: וזה אסון בשבילנו.

משה גפני: אמרתי.

משה גפני: ולכן, אני מציע, אדוני היושב ראש – אם אפשר, להצביע היום.

משה גפני: להצביע על דבר אחד.

משה גפני: להצביע לקריאה שניה ושלישית על פירוק האיחוד.

משה גפני: הביצוע יהיה בעוד חודשיים.

משה גפני: בתוך החודשיים האלה אנחנו נקבל פה החלטה, אחרי שננהל בינינו דיונים, בלי לחתוך את הדברים בסכין חדה, כי אז בכל מקרה לא ייעשה צדק.

משה גפני: קודם כל צריך לפרק את האיחוד, ולא לאפשר לקואליציה הבאה להתנכל לעניין הזה.

משה גפני: הקואליציה הבאה יכולה להיות גם בשבוע הבא.

משה גפני: אדוני היושב ראש, מכיוון שאני יודע שאתה חפץ שהחוק יעבור, ואני מבין את ההתלבטות – מה קורה כאשר עובר חוק סותר את החוק הקודם, ונקבעו עובדות בשטח.

משה גפני: אני מציע שתיתן איזה פרק זמן, שתחליט עליו, ובתוך פרק הזמן הזה, עד כניסת החוק לתוקף – נוסיף את העניין הזה.

משה גפני: צריך לבדוק איך עושים את זה, משפטית – עם היועצת המשפטית של הוועדה, או עם אנשי משרד המשפטים שיסייעו בעניין הזה, בגלל התסבוכת הקיימת.

משה גפני: לא לאפשר את הדחייה, שזה יכול להיות אחרי זה בכייה לדורות.

משה גפני: זה יכול לגרום לעיוות שלא נוכל לתקן אותו.

משה גפני: נעביר את החוק, ואת הביצוע – אם הולכים לבחירות כלליות שם, או אם הולכים לבחירות חלקיות, או לא חשוב מה – נעשה פה בוועדה, בתוך פרק זמן של חודשיים.

עמרם מצנע: אני רוצה קודם כל לומר שאנחנו יושבים כאן לא בגלל טעות, אלא בגלל שיקול דעת פוליטי לא נכון, בכל מהלך החקיקה של איחוד הרשויות.

עמרם מצנע: אני מציע לא להמשיך את הטעות הזו גם הפעם,

עמרם מצנע: כלומר – לערב שיקולים פוליטיים שחוצים לא רק מפלגות, אלא יישובים ושכונות, קהילות ומשפחות, לערב שיקולים פוליטיים עם שיקולים מקצועיים, חוקתיים ודמוקרטיים.

עמרם מצנע: זו היתה לא שעתה היפה של הכנסת ובטח לא של הממשלה, בכל נושא איחוד הרשויות.

עמרם מצנע: האיחוד המסוים הזה, לעומת כל האיחודים האחרים, נוכל בחטא, לא היה ברור מלכתחילה, והוא הגיע לאן שהגיע –ואני ועוד הרבה חברים אמרו אז שהוא יגיע לפינה הזו ולמקום הזה.

עמרם מצנע: בעיקר האיחוד המסוים הזה.

עמרם מצנע: אני שמעתי לא מעט אנשים, והבנתי את הרציונל שבאמת עומד פה, אחרי רעיונות שונים לגבי היישובים השונים.

עמרם מצנע: המסקנה שלי: אין שום ברירה אחרת, אלא רק אחת, והיא- ללכת לבחירות חדשות ב- 4 רשויות.

עמרם מצנע: אני לא מציע לקבל את הצעתו של חבר הכנסת גפני.

עמרם מצנע: כבוד היושב ראש, אם החלטת לא להצביע היום, ואני מניח שאתה לא יכול לחזור בך – אפשר לקבוע את זה למחר.

מוחמד ברכה: אפשר לקבוע לעוד שעה.

עמרם מצנע: אפשר לקבוע למחר, או למחרתיים.

עמרם מצנע: אני מניח שיושב הראש לא ייקבע לעוד שעה.

עמרם מצנע: אבל אפשר לקבוע למחר או מחרתיים.

עמרם מצנע: יושב הראש יודע לעשות את זה כשיש - - -

יורי שטרן: תקראו לזה פוליטי או לא – אני רואה פה דברים אחרים, שהם בעיניי אינם פוליטיים, אלא באמת שייכים לצורת ההתערבות שהיתה לנו פה, והטרטור של התושבים.

יורי שטרן: לכן, מה שאני עושה – אני אקיים את הישיבה הבאה לשבוע הבא, ושום דבר לא יקרה.

קריאות: - -

סיף ג'אלב: אנחנו נצא להפגנות ונעשה מהומות.

סיף ג'אלב: אתם לא יודעים כמה אנחנו סובלים.

סיף ג'אלב: אי אפשר לסבול יותר.

סיף ג'אלב: אתם לא יודעים איך אנחנו חיים.

קריאות: - - -

סיף ג'אלב: לא ייתכן דבר כזה.

קריאות: - -

יורי שטרן: ההצעה של חבר הכנסת גפני היא פשוט לא ריאלית, כי ברגע שאנחנו מאשרים את החוק לקריאה שניה ושלישית – אי אפשר - - -

משה גפני: לביצוע בעוד חודשיים.

יורי שטרן: החודשיים האלה לא יאפשרו לנו - - -

דוד אזולאי: יש לי הצעה שאולי יכולה לעזור.

דוד אזולאי: בעצם, על מה אנחנו מתווכחים פה?

דוד אזולאי: יש הסכמה של כולם שצריך לבטל את האיחוד.

דוד אזולאי: על זה אין ויכוח.

דוד אזולאי: אין כאן ויכוח שצריך לבטל את האיחוד הרע הזה.

דוד אזולאי: הבעיה שלנו כרגע היא לגבי שני יישובים.

דוד אזולאי: נקרא לילד בשמו.

דוד אזולאי: האחד זה ירכא.

דוד אזולאי: שם טוענים שבעצם רוב התושבים בחרו באדם מסוים.

דוד אזולאי: אחוז קטן מאד

מגלי והבה: אתה לא מדייק.

דוד אזולאי: גם אם אני טועה, תשמע אותי.

דוד אזולאי: אני טוען שרוב התושבים בירכא הצביעו עבור מועמד מסוים.

דוד אזולאי: מה שרצינו כאן זה שבעצם שם לא יהיו בחירות.

דוד אזולאי: באבו סנאן אנחנו טוענים שהיות והבחירות היו צריכות להיות ב- 2005 גם שם לא נקיים בחירות.

דוד אזולאי: לי יש הצעה, ואני מוכן להעמיד אותה להצבעה: בואו נלך לבחירות בכל היישובים, ללא יוצא מן הכלל, כולל אבו סנאן, כולל ירכא.

דוד אזולאי: ואז יש לנו, חברי הכנסת, אפשרות להגיש הסתייגויות.

דוד אזולאי: אנחנו נגיש הסתייגות על אבו סנאן, נגיש על ירכא, וכל אחד יכול להגיש הסתייגות.

דוד אזולאי: נעמיד את ההסתייגויות הללו להצבעה.

עמרם מצנע: אני חוזר ואומר: אין סיבה לדחות את זה לשבוע הבא.

עמרם מצנע: קיים את הדיון הנוסף עוד השבוע – מחר או מחרתיים.

עמרם מצנע: מה שאתה אומר תמיד אפשרי.

עמרם מצנע: לא צריך על זה להצביע.

פואזי משלב: אלף, תושבי אבו סנאן בחרו בי, וזו הזכות שלי.

פואזי משלב: יש השוואה שהיא לא נכונה.

פואזי משלב: אומרים חברי הכנסת פה שהיו חברי כנסת בכנסת שכיהנו שלוש שנים.

פואזי משלב: לא שמעתי עד עכשיו עד פעם שאיחדו את הכנסת שלנו עם כנסת אחרת.

פואזי משלב: לא היה איחוד, אז על מה הם מדברים?

פואזי משלב: היה איחוד, כולנו בעד הפירוק, וזה חייב להתפרק, אבל את הזכות שלי אני חייב לקבל.

פואזי משלב: אחרת אלך לבג"ץ, אני מודיע את זה כאן, פה.

פואזי משלב: אף אחד לא יכול לשלול את זה.

מוחמד ברכה: זכותך ללכת לבג"ץ.

קריאה: תמיד יהיה מי שילך לבג"ץ.

אבו ריש: כולכם יודעים את העמדה שלי, שאני נגד האיחוד.

אבו ריש: אני נבחרתי כראש עיר, והעמדה שלי תמיד היתה - - ראש מועצת ירכא.

אבו ריש: מה אני אשם כאשר אני נבחרתי בבחירות דמוקרטיות, ל- 5 שנים, על חוק שנולד בטעות?

אבו ריש: מה אני אשם?

אבו ריש: זה מצד אחד.

אבו ריש: מצד שני, בכפר ירכא יש קונצנזוס מקיר לקיר - - -

קריאות: - -

אבו ריש: - -שיהיה מועמד אחד.

קריאה: על זה צריך ללכת.

אבו ריש: מבחינה אנושית, לא פוליטית.

אבו ריש: מאחר ויש קונצנזוס לא צריך לקיים בחירות בירכא.

אבו ריש: נמאס לנו מבחירות.

אבו ריש: יש הסכמה, אני אומר לכם.

קריאות: - -

קריאה: יש לי הצעה – תקבלו פה בוועדה החלטה שבירכא אין בחירות - -

יורי שטרן: אני אגיד לכם:

יורי שטרן: החוק הזה התקדם בוועדה בקצב שאין כדוגמתו.

יורי שטרן: קיימנו ישיבה בפגרה, שזה בדרך כלל לא קורה.

יורי שטרן: אף חוק אחר לא הובא אצלנו לדיון בפגרה.

יורי שטרן: בשבוע הראשון של מושב הקיץ קיימתי פה ישיבה.

יורי שטרן: אני רואה פה דברים שמחייבים אותי, כיושב ראש הוועדה, לשבת עם היועצים המשפטיים, לשבת עם מציעי החוק.

יורי שטרן: שום דבר לא יקרה אם הישיבה הבאה תתקיים בעוד כמה ימים- אולי בשבוע הבא, ואולי עוד השבוע.

יורי שטרן: אתם לא צריכים לבוא כולכם.

יורי שטרן: זה כבר עניין של חברי הכנסת בלבד.

יורי שטרן: לכן, או השבוע, או בתחילת השבוע הבא תתקיים ישיבה נוספת.

יורי שטרן: אני מבקש מחבר הכנסת איוב קרא לסיים את הישיבה הזו.

יורי שטרן: אני מתנצל בפני כל מי שלא קיבל זכות דיבור, פשוט אין לי יותר זמן.

יורי שטרן: תודה רבה.

איוב קרא: אני פונה אל היושב ראש לסיים את הישיבה עוד עכשיו, כי אי אפשר שיימשך המצב הזה ברשויות.

קריאות: - -

איוב קרא: אני חושב שכולם יכולים להתאחד סביב ההצעה של חבר הכנסת דוד אזולאי, ואין בעיה אתה.

איוב קרא: אין שום סיבה שהצעתו לא תעבור עכשיו ושאנשים ילכו מכאן בהרגשה טובה.

עמרם מצנע: אבל הוא מדבר על בחירות בכל ארבעת הרשויות.

יורי שטרן: אני אכנס את הוועדה עוד השבוע.

יורי שטרן: בעוד כמה ימים, אבל בלי התושבים.

קריאות: - - -

יורי שטרן: אני מודה לכם, הישיבה נעולה.